b"\n_START_ARTICLE_\nRancid\n_START_SECTION_\nHistoria\n_START_PARAGRAPH_\nRancid perustettiin vuonna 1991 Tim Armstrongin ja Matt Freemanin entisen yhtyeen Operation IVYn (1987\xe2\x80\x931989) hajottua. Vanhat lapsuuden yst\xc3\xa4v\xc3\xa4t ottivat mukaan skeittari Brett Reedin, joka Armstrongin mukaan osasi tuskin soittaa. Pari vuotta yhdess\xc3\xa4 soitettuaan ja keikkailtuaan yhtye julkaisi ensimm\xc3\xa4isen albuminsa, Rancid, vuonna 1993. Levy sis\xc3\xa4lsi vauhdikkaita ja energisi\xc3\xa4 punk-kappaleita ja Rancid nousikin pian suuren yleis\xc3\xb6n tietoisuuteen. Huhujen mukaan jopa Madonna olisi l\xc3\xa4hett\xc3\xa4nyt alastonkuvansa yhtyeelle saadakseen n\xc3\xa4m\xc3\xa4 omalle levy-yhti\xc3\xb6lleen. Lars Frederiksen liittyi yhtyeeseen levyn julkaisun aikoihin, muttei omien sanojensa mukaan halunnut ottaa kunniaa muiden tekemist\xc3\xa4 kappaleista, joten h\xc3\xa4n ei soita levyll\xc3\xa4._NEWLINE_Seuraava levy Let's Go julkaistiin vuonna 1994. T\xc3\xa4ll\xc3\xa4 levyll\xc3\xa4 Lars Frederiksen soitti kakkoskitaraa ja lauloi. Let's Go'lla on huomattavissa jo my\xc3\xb6hemmill\xc3\xa4 levyill\xc3\xa4 tutuksi tullut tapa Armstrongin ja Frederiksenin vuorotella lauluosuuksilla._NEWLINE_Vuonna 1995 julkaistiin Rancidin kolmas albumi ...And Out Come the Wolves, joka sis\xc3\xa4lsi punk rockin lis\xc3\xa4ksi ska-vaikutteisia kappaleita. ...And Out Come the Wolves on Rancidin menestynein levy, jonka tunnetuimmat kappaleet ovat Time Bomb ja Ruby Soho. Jatkoa albumille seurasi vuonna 1998, kun Life Won't Wait -albumi julkaistiin. Life Won't Waitill\xc3\xa4 oli mukana paljon ska- ja reggae-vaikutteita._NEWLINE_Rancidin viides albumi Rancid julkaistiin vuonna 2000. Levyll\xc3\xa4 musiikkityyli oli vaihtunut ska punkista enemm\xc3\xa4n hardcore punkin suuntaan. Seuraavaksi ilmestyi Rancid-albumi Indestructible joka tuli ulos vuonna 2003. Erityisesti yhtyeen fanit ovat kritisoineet levy\xc3\xa4 aavistuksen edelt\xc3\xa4ji\xc3\xa4\xc3\xa4n pop-vaikutteisemmasta soundista. Kes\xc3\xa4ll\xc3\xa4 2009 ilmestyi Rancidin seitsem\xc3\xa4s albumi Let The Dominoes Fall."